कोर कमेटी में बनी सहमति; सुखबीर बादल बोले- गठजोड़ की बातें मीडिया में ही
Punjab SAD BJP Alliance Core Committee Meeting; पंजाब में भाजपा-अकाली दल गठबंधन का आज ऐलान हो सकता है। अकाली दल के प्रधान सुखबीर बादल की फिलहाल चंडीगढ़ में जिला प्रधानों, विधानसभा क्षेत्र इंचार्जों के साथ मीटिंग
पंजाब में भाजपा-अकाली दल गठबंधन का आज ऐलान हो सकता है। अकाली दल के प्रधान सुखबीर बादल की फिलहाल चंडीगढ़ में जिला प्रधानों, विधानसभा क्षेत्र इंचार्जों के साथ मीटिंग चल रही है। इसी बीच उन्होंने कहा कि गठबंधन की चर्चाएं फिलहाल मीडिया में हैं।
सुखबीर बादल ने शिअद का गठबंधन बसपा से होने की बात कही है। उन्होंने कहा कि शिअद द्वारा केवल रूटीन मीटिंग की जा रही हैं। वह करीब एक महीने बाद विदेश से लौटे हैं। इस दौरान पंजाब सरकार द्वारा वैट बढ़ाने, पानी देने समेत अन्य सभी मुद्दों पर चर्चांए की जा रही हैं।
वहीं भाजपा के पंजाब प्रधान सुनील जाखड़ से पूछा गया तो उन्होंने कहा कि वे गोल्डन टेंपल में माथा टेकने आए हैं, यहां कोई राजनीतिक बात नहीं करेंगे। राजनीति की बातें सियासी स्टेज से ही होंगी।
गौरतलब है कि बीते बुधवार को अकाली दल की कोर कमेटी की मीटिंग हुई। इसमें ज्यादातर नेताओं ने गठबंधन के पक्ष में समर्थन दिया है। अकाली दल की ये मीटिंग गठबंधन के साथ सीटों के बंटवारे पर विचार-विमर्श किए जाने की चर्चाएं हैं। पिछली बार के मुकाबले अब भाजपा अकाली दल से ज्यादा सीटें मांग रही है। इस बारे जिला स्तर के नेताओं की सहमति ली जा रही है ताकि गठबंधन के बाद पार्टी में टूट न हो।
CM भगवंत मान ने कसा तंज
अकाली दल की तरफ से फाइनल होते ही पंजाब भाजपा के नए प्रधान सुनील जाखड़ की मौजूदगी में इसका ऐलान किया जा सकता है। वहीं, CM भगवंत मान ने आज विपक्षी के नेताओं पर तंज कसते हुए पंजाब सरकार के खिलाफ जोड़-तोड़ कर गठबंधन की कोशिश करने की बात कही।
अकाली दल और भाजपा के बीच करीब 24 साल तक गठबंधन रहा। 2020 में किसान आंदोलन के दौरान अकाली दल ने भाजपा से गठबंधन तोड़ लिया। केंद्र में मंत्री हरसिमरत बादल ने भी इस्तीफा दे दिया। हालांकि उसके बाद पंजाब में दोनों दलों को चुनाव में हार झेलनी पड़ी।
गठबंधन की ये 3 शर्तें...
1. अकाली दल को केंद्र में एक मंत्री पद मिलेगा
गठबंधन के बाद सुखबीर बादल या उनकी सांसद पत्नी हरसिमरत कौर बादल में से कोई एक केंद्र की NDA सरकार में फिर मंत्री बनेगा। हरसिमरत ने गठबंधन तोड़ने के कुछ दिन बाद केंद्र में फूड प्रोसेसिंग मंत्री का पद छोड़ दिया था। उनके ही पुराने मंत्रालय के साथ मंत्री बनने के ज्यादा चांसेज हैं। सुखबीर केंद्र में शामिल हुए तो उन्हें कृषि मंत्री बनाया जा सकता है। केंद्र सरकार के कैबिनेट में बदलाव की उम्मीद है, उसी में यह फैसला भी हो सकता है।
2. भाजपा 3 नहीं 5 पर लोस चुनाव लड़ेगी
नए गठबंधन में अब भाजपा 3 नहीं बल्कि 5 सीटों पर लोकसभा चुनाव लड़ेगी। पंजाब में कुल 13 लोकसभा सीटें हैं। भाजपा पहले गुरदासपुर, पठानकोट और होशियारपुर यानी 3 सीटों पर चुनाव लड़ती थी। बाकी 10 सीटें अकाली दल के पास थी। अब भाजपा ने जालंधर और लुधियाना सीट की भी मांग की है। नए फॉर्मूले में अकाली दल 8 और भाजपा 5 सीटों पर चुनाव लड़ेगी।
3. विधानसभा चुनाव में BJP की सीटें डबल
पंजाब में कुल 117 विधानसभा सीटें हैं। पहले अकाली दल 94 और भाजपा 23 सीटों पर चुनाव लड़ती थी। नए फॉर्मूले के तहत अब भाजपा दोगुनी यानी 46 सीटों पर चुनाव लड़ेगी और अकाली दल के हिस्से 71 सीटें आएंगी। यह भी चर्चा है कि चुनाव में जीत होने पर CM का पद अकाली दल को ही मिलेगा।
पूर्व CM के निधन के बाद शुरू हुई गठबंधन की वकालत
अकाली दल के सरपरस्त पूर्व CM प्रकाश सिंह बादल के निधन के बाद गठबंधन की वकालत तेज हुई। उनके निधन के बाद प्रधानमंत्री नरेंद्र मोदी, भाजपा के राष्ट्रीय प्रधान जेपी नड्‌डा और केंद्रीय गृह मंत्री अमित शाह अलग-अलग मौकों पर बादल परिवार से मिलने पहुंचे। इसे देखते हुए पूर्व CM की अंतिम अरदास के मौके पर ही अकाली नेताओं ने भाजपा से गठबंधन की वकालत की।
पंजाब में फिर अकाली-भाजपा गठबंधन की वजहें...
अकाली दल ने 2020 में कृषि कानूनों के विरोध में हुए किसान आंदोलन के बाद भाजपा से 24 साल पुराना गठबंधन तोड़ लिया था। इसके बाद पंजाब में विधानसभा चुनाव हुए तो अकाली दल और भाजपा 2-2 सीटों पर सिमटकर रह गई। इसके बाद संगरूर और जालंधर लोकसभा उपचुनाव में दोनों दल कुछ खास कमाल नहीं कर सके (पूरी खबर पढ़ें)